**Előterjesztés**

**a helyi közösségi közlekedés 2016. évi támogatásához kapcsolódó pályázatról**

A Magyar Köztársaság 2016. évi központi költségvetéséről szóló 2015. évi C törvény 3. mellékletének I/5. pontjában, illetve a Kiegészítő szabályok 1.c) pontja alapján meghatározott felhatalmazás alapján a közlekedésért felelős miniszter hamarosan kiadja a helyi közösségi közlekedés támogatásáról szóló pályázatot.

Az előzetes tájékoztató alapján az igénylés feltétele többek között az önkormányzat – képviselőtestületi határozatba foglalt – nyilatkozata arról, hogy a tárgyévet megelőző évben mekkora összegű támogatással járult hozzá a helyi közösségi közlekedés működtetéséhez, fejlesztéséhez, valamint, hogy a helyi közösségi közlekedést tárgyévben folyamatosan fenntartja. Emellett nyilatkozni kell a szolgáltatóval kötött közszolgáltatási szerződésről is.

A pályázatot várhatóan 2016. június 22.-ig kell a Magyar Államkincstár által üzemeltetett elektronikus rendszerben rögzíteni, és az azt követő munkanapon (2016. június 23.-án) postára adni.

Kérem a Tisztelt Közgyűlést, hogy a mellékelt határozati javaslatot fogadja el.

**Kaposvár, 2016. június 8.**

**Szita Károly**

**polgármester**

**HATÁROZATI JAVASLAT:**

1. Kaposvár Megyei Jogú Város Közgyűlése megtárgyalta a helyi közösségi közlekedés 2016. évi támogatásához kapcsolódó pályázatról szóló előterjesztést és felhatalmazza a Polgármestert a pályázat benyújtására, valamint a pályázathoz kapcsolódóan az alábbiakról nyilatkozik:
	1. A Közgyűlés a helyi személyszállítási közszolgáltatást 2016. január 1-jétől 2016. december 31-ig folyamatosan fenntartja.

1.2 Kaposvár Megyei Jogú Város Önkormányzata 2015. évben a Kaposvári Közlekedési Zrt. részére a helyi közlekedés működtetéséhez (folyamatos üzemeltetéséhez és eszközfenntartási ráfordításaihoz), valamint fejlesztéséhez – a szolgáltató tárgy évet megelőző évre vonatkozó éves pénzügyi beszámolójának elkészítéséig - nettó 148.200 ezer Ft azaz egyszáznegyvennyolc-millió kettőszázezer forint saját forrásból származó, vissza nem térítendő önkormányzati támogatással járult hozzá.

1.3 Kaposvár Megyei Jogú Város Önkormányzata a személyszállítási szolgáltatásokról szóló 2012. évi XLI. törvény 24 § (6) bekezdése alapján közvetlen odaítéléssel kötötte meg a közszolgáltatási szerződést a Kaposvári Közlekedési Zrt.-vel.

 Felelős: Szita Károly polgármester

 Közreműködik: Molnár György igazgató

 Határidő: 2016. június 23. (Magyar Államkincstárhoz való benyújtás)